Staat soek lewenslank vir Anene se moordenaarAnene Booysen Eric Ntabazalila, woordvoerder van die Nasionale Vervolgingsgesag (NVG), sê hulle sal die maksimum vonnis versoek. Die NVG het Kana se skuldigbevinding verwelkom. “Ons is bly dat die hof tot die beslissing gekom het aangesien ons die afgelope agt maande geargumenteer het dat Johannes Kana die enigste persoon is wat verantwoordelik was vir die verkragting van en moord op Anene Booysen.” Ntabazalila sê Kana sal na verwagting Woensdag, op Booysen se 18de verjaardag, gevonnis word. “Ons gaan die hof vra om hom lewenslank tronk toe te stuur ten einde te verseker dat ons geregtigheid vir Anene, haar familie, vriende en die gemeenskap van Bredasdorp kry.” Veiligheidswagte het op 2 Februarie op ŉ erg beseerde Anene afgekom by ŉ bouperseel op Bredasdorp. Anene is later die dag in die Tygerberg-hospitaal oorlede. Kana het vroeër erken dat hy saam met Anene by ŉ kroeg gekuier het en dat hy haar verkrag het toe hulle die kroeg verlaat het. Hy het egter ontken dat hy haar vermoor het.